Localitatea vasluiană Negreşti, considerată drept "cel mai sărac oraş din România", riscă să intre în blocaj financiar, din cauza unei datorii către Compania Naţională de Investiţii.
Însă, deşi mai sunt câteva zile până la data limită, Consiliul Judeţean Vaslui nu a alocat aceşti bani la rectificarea de buget din săptămâna curentă.
Primarul Cristinel Rusu spune că situaţia este una disperată.
Primăria oraşului Negreşti a fost acţionată în instanţă de către Compania Naţională de Investiţii pentru că nu şi-a achitat o cotă de cofinanţare la un proiect de apă-canal cu o valoare de 1 milion euro. Prin hotărârea instanţei, Primăria Negreşti a fost obligată să dea doar 900.000 lei către Compania Naţională de Investiţii, însă bugetul local nu dispune nici de aceşti bani.
Primarul Cristinel Rusu: S-a început un proiect de apă şi canalizare la Negreşti, în care cota de cofinanţare era de 1 milion de euro, la vremea aceea, foarte mare. Proiectul s-a finalizat în 2020 şi după aceea ni s-a cerut cota de cofinanţare, care era cumva garantată şi de Consiliul Judeţean pentru o convenţie tripartidă.
La finalul acestei săptămâni, spun reprezentanţii Primăriei Negreşti, este termenul limită de achitare a debitului către Compania Naţională de Investiţii.
Consiliul Judeţean, deşi solicitat, nu a alocat ajutor financiar pentru Negreşti la cea mai recentă rectificare, ceea ce ar putea duce la o blocare de conturi a Primăriei.
Conducerea Consiliului Judeţean, însă, spune că se caută soluţii.
Vicepreşedintele Ciprian Trifan: Consiliul Judeţean, după ce-şi acoperă sumele de care are nevoie din disponibilul rămas în funcţionare, poate să facă anumite elemente de tipul ajutorului, dar trebuie să fac precizarea că nici noi nu stăm mai bine.
Negreştiul este considerat a fi una din cele mai sărace localităţi în România, încasările la bugetul local fiind extrem de reduse, pe fondul numărului mic de agenţi economici. Doar 900 din cei peste 8.000 de locuitori ai oraşului au un loc de muncă.
(RADOR/FOTO radioiasi.ro)